utorok 26. júla 2022
Čítala som viacero recenzií. Často sa objavovali podobnosti s inými knihami tohto žánru. Ja však apelujem na upozorňovanie na originalitu, jedinečnosť a prepracovanosť.
Ak vás uchváti obálka, tešte sa na to, keď knihou budete listovať. Každá jedna strana je vyzdobená ornamentmi, začiatky kapitol majú malé ilustrácie k deju, nájdete tu mapku Insuly Nebuly aj samotnej akadémie Nebulosa. Veľkým prínosom je slovník Mysľomágie na konci knihy. Neraz mi pomohol zorientovať sa. Samotný príbeh sa mi veľmi páčil. Myseľ hlavnej hrdinky Eliss ma vcucla do deja a kniha sa mi odkladala ťažko. Od prvých stránok ma zaujal dej a zvedavosť so stupňujúcim napätím ma neopustili až do konca. Do sveta Mysľomágie nevhupneme hneď, aspoň na prvý pohľad,ale nabaľujúce sa otázniky postupne odhaľujú pravdu. Viackrát som zostala šokovaná, zaskočená zvratmi, najmä v druhej polovici príbehu. Mať tak 14(podľa mňa, kľudne by si knihu mohli čítať aj o 2 roky mladší ľudkovia) žeriem stránky bez dychu…a síce mám rokov (oveľa)viac, užívala som si to. Do detailov premyslený magický svet mysle, kameňov, ich význam v magickom svete,"tetovania" na spánkoch a dary mysľomágov, Nebulosa, výklad profesorov a vyučované predmety….proste dokonalosť! Čo sa týka postáv…bolo ich dosť,ale na takto vystavaný dej sa ani nečudujem. Bonus je, že som netápala kto je kto. Moser napísala skvelé charaktery, každý bol úplne odlišný, dokonca ani s menami som nemala problém(výnimočne). Ellis bola občas nestála vo svojich myšlienkach a skutkoch,ale povedzme si úprimne, málokto v jej veku by bol "hotovým človekom" vzhľadom na to, čím si prešla. Aj bez mysľomagického sveta by som dokázala jej detinské,histerické aj sebaľútostivé správanie tolerovať.
Mala som poznámku, že autorka napísala zvestovanie Ellis dr. Shahinom úmrtie jej rodičov veľmi necitlivo…po dočítaní som poznámku vyškrtla a vy tiež budete vedieť prečo,len sa do knihy smelo pustite. Viac fantasy kníh pre naše deti od našich autorov, prosím.
Za mňa 5*
Za knihu ďakujem samotnej autorke V.S. Moser
Info o tvorbe autorky https://www.myslomagovia.sk/linktree/
pondelok 18. júla 2022
Pomsta
Sara Mia Velinská
19.júl 2022
Spravodlivého trestu pre vinníka sa však nedočká, pretože súd mu uloží len podmienečný trest. Zdrvený Adam sa rozhodne vziať spravodlivosť do vlastných rúk. Len to jediné ho môže udržať pri živote.
Na dobre premyslenú, chladnokrvnú pomstu použije svoje dve najsilnejšie zbrane – finančnú moc a mimoriadnu charizmu.
Oslepený vlastnou bolesťou nevidí, že napriek jeho krutosti mu osud ponúka druhú šancu na šťastie. Keď príde vytriezvenie, životy sú zničené a už niet cesty späť. Adamova pomsta si vyžiada aj nečakané obete. Zostáva mu iba jediná možnosť, no tá je v rozpore s jeho povahou a presvedčením…
"Prišla som ti povedať, že mám plné zuby Haniných sĺz. Pri tej rieke, ktorú kvôli tebe vyrevala, sa už aj Dunaj hanbí za svoje trápne korýtko."
Po debute PROKURÁTOR A JA som sa tešila na ďalšiu knihu z pera tejto autorky. Dočkala som sa a čo na knihu hovorím?
DO-KO-NA-LOSŤ!!!
Vždy ma nadchne,ak obálka odzrkadľuje samotný príbeh. Velinskej sa to opäť podarilo a viem, že keď sa pozriem na obálku či chrbát knihy, vždy si spomeniem na momenty, ktoré s obálkou priamo súvisia. A sú to riadne silné časti knihy. Ale poďme mimo obálky a pozrime sa, čo v sebe ukrýva pekný "kabát".
Autorka má perfektné "oko" na charaktery. Drží sa ich po celú knihu. Nemanipuluje s povahami postáv podľa toho,ako jej to vyhovuje. Drží sa toho, akými hrdinovia sú, aké im nadelila vlastnosti a tým sú pre mňa všetky jej postavy dokonale uveriteľné. Hlavnou hrdinkou je Hana. Žije v blahobyte,rodina ju chráni ako princeznú. Je však naivná? Podľa mňa nie. Rozmaznaná? Tak trochu, veď celý život mohla mať všetko,na čo si zmyslela, avšak napriek tomu, že netrela biedu,bola skromná, dobrosrdečná, priateľská, milujúca celou bytosťou, napriek krivdám, ktoré na nej boli spáchané (a tým nemyslím len Adama). Bola statočná, tvrdohlavá a silná. Čelila rôznym prekážkam, urážkam, neprajnosti okolia a neoprávnenému hnevu voči svojej osobe. Adam je finančný žralok,ako je už z názvu knihy zrejmé,chce sa sa pomstiť mužovi, ktorý ho obral o rodinu. Je bezohľadný, ide si za svojim cieľom a následky sú mu ukradnuté. No je to naozaj tak? Alebo je to len Adamova maska?
Kniha je rozdelená do 3. častí, pričom samotný akt pomsty sa odohrá v prvej tretine príbehu. Mohlo by sa zdať, že táto časť bola najzaujímavejšou. Pravdou je, že som ju čítala so zatajeným dychom, avšak ďalšími stránkami tomu nebolo inak. Nádherný príbeh lásky, odpúšťania, ale aj o tom,ako nás môže okolie ovplyvňovať v rozhodnutiach bez ohľadu na naše dobro, šťastie či túžby. Vypichnem pár postáv a tým upriamim pozornosť opäť na Saru a to,ako sa držala charakterov postáv. Erik a Hanin otec! Na týchto chlapov si pri čítaní posvieťte. Bezcharakterne sa oháňali kadečím, ponižovali nielen Hanu,akoby pôvodcom ich problémov bola ona. Žiadne také, pozrieť sa do zrkadla a prevziať zodpovednosť za svoje činy. Taktiež Štefan Boris. Bol Adamovi ako otec, avšak len do istého momentu,kedy išli sebecké city a pohnútky na prvú priečku a Adam bol len nástrojom…. Je však niečo, čo Hane naozaj závidím. Nie,nejde o lásku či bohatstvo(mám na mysli materiálne veci). Závidím jej Dariu, svojskú priateľku a babi. Tieto dve ženy vedeli Hanu objať, dodať jej nádej, silu, dať dobrú radu,ale aj usmerniť, vynadať…mať takýchto ľudí pri sebe je skutočné bohatstvo.
PS: ak si niekde všimnete slovné spojenie TOXICKÝ VZŤAH, čo je veľmi moderné poslednú dobu,v súvislosti s touto knihou,zabudnite na to. Pozrite sa na postavy z inej perspektívy. Nie všetky vzťahy sú dokonalé klišé,to však neznamená, že tieto vzťahy sú toxické. Kde je láska, skutočná, ktorú budete nasávať na každej stránke ako luxusný parfém,tam nie je miesto pre toxicitu.Myslite na to, ďakujem ❤️
streda 6. júla 2022
Kráľovná jeho srdca
Martina Monošová
6. júl 2022
Podarí sa markízovi de Pays-Rouge nájsť svoju chovanicu včas, aby tým vlastne zachránil sám seba? Príjme pomoc Spoločenstva psa a raz a navždy sa postaví zoči-voči svojim vlastným démonom? Dokáže sa konečne kráľova sestra Marguerite Navarská zmieriť s osudom, ktorý nemôže zmeniť? A kde sa napokon skončí cesta falošného mnícha, ktorý stratil pamäť? Alebo dobre skrývaná krutosť vojvodu de Guisé a jeho podlé intrigy zničia úplne všetkých, ktorí sa mu dostali do cesty?
Záver pentalógie ako sa patrí. Perfektné a som naozaj smutná, že už je koniec. Každá (takmer každá!)postava mi prirástla k srdcu a dúfala som v "... žili šťastne, až kým nepomreli…" Viem,viem,toto nie je žiadna rozprávka. Je to historický román, ktorý by ste nemali nechať nepovšimnutý! Do Monošovej Sophie sa zamilujete.
Keď som vlani v novembri dočítala 4.diel, myslela som, že ma trafí šľak! Autorka záver knihy Markízino tajomstvo poriadne 'okorenila' brutálnou scénou a ja som potrebovala vedieť, čo bude s mníchom, vojvodom de Guisé,krčmárom,ale aj s ostatnými postavami. Dočkala som sa,dozvedela som sa a vôbec ma neprekvapilo, že Monošová nepoľavila a čitateľa neprestala ohurovať svojím dôvtipom, pretože od prvej časti série nám postupne predstavovala postavy, ktoré mali tajomstvá. Veľa tajomstiev. A autorka ich pekne postupne odkrývala a ja som so zatajeným dychom čítala stránku po stránke. Ako natešené zvedavé dieťa rozbaľujúce si vianočný darček. V Sophie nájdete perfektné vyvíjajúce sa postavy, majstrovsky zvládnutý dobový jazyk, ktorým je séria písaná, veľa francúzskych prísloví v origináli (ktoré sú hneď preložené), brilantné nepredvídateľné zvraty, krásne opisy, ktoré rozhodne nie sú 'prázdnou vatou' stránok, listiny v knihách sú písané špeciálnym ozdobným písmom a v neposlednom rade okrem nápaditých obálok oceníte aj autorkinu (sú)hru slov v texte. K samotnému deju vám neprezradím nič aby ste si mohli naplno užiť aj predchádzajúce časti. Neviem ako vás presvedčiť,aby ste sa do série Sophie vrhli s vervou. Napadá mi jedine odporúčanie pre všetkých, ktorý sa radi stratia v príbehu životov markíz, vojvodov, kráľa a kráľovnej a zažijú s nimi víťazstvá a pády, lásky aj zlomené srdcia, krutosť a podlosť jedincov,no aj odpúšťanie…Historická romanticko-dobrodružná sága je práve pre vás a verím, že sa zaradíte k verným Sophiiným fanúšikom.
Za mňa je 5* málo
Za prejavenú dôveru a možnosť prečítať si nezabudnuteľné knihy ďakujem autorke Martine Monošovej
Knihu si môžete objednať tu: https://www.preskoly.sk/p/691198-kralovna-jeho-srdca/
Ponuku vydavateľstva si môžete pozrieť tu: https://marencin.sk/
utorok 5. júla 2022
Berlínske hviezdy
Michaela Ella Hajduková
5. júl 2022
Zlaté dvadsiate roky v Berlíne. Lina je žurnalistka. Pozná Dietrichovú, Fröhlicha i všetkých dôležitých ľudí z filmovej i divadelnej brandže. Keď sa Berlín začína obliekať do nacistických vlajok, je pri tom a svrbia ju prsty. Vlastnou šikovnosťou sa dostane až do blízkosti vodcu. Jej pero je ostré a ona je príliš mladá. I ju na istý čas strhnú idey a program národných socialistov. Jedna noc s vôňou ohňa však zmení jej život. Reichstag horí a ona trhá zlatý hákový kríž na svojom krku. A stretáva Reinharda. No potrvá dlho, kým si z tvárí strhnú masky.
Môže z popola nenávisti vykvitnúť láska? Kto je Vergília, ktorá píše pravdivé pamflety? Komu patria uniformy Ligy dievčat v pivnici? Kto sú v skutočnosti vodcove deti, ktoré s piesňou na perách križujú v lete ríšu?
Ako v knihe Tanečnica, ktorú som mala možnosť čítať dávnejšie,sa mi zdal úvod (prítomnosť) príbehu zbytočný. Našťastie, zadanie v tomto prípade klame. Hlavná hrdinka v prítomnosti je Emma. Vidí príbehy v zrkadlách (niečo podobné- vízie z minulosti,bolo aj v 'Tanečnici' takže som zhruba vedela,ako sa ten hlavný príbeh začne…)
Úprimne sa priznávam, že začiatok bol pre mňa trochu nudný, avšak chápem, prečo autorka píše týmto svojským štýlom. Chce,aby autor spoznal postavy,ich minulosť,ich konanie,ich sny…. Takže ak vás príbeh neuchváti od začiatku,len pozorne čítajte 😉ono to príde! Michaela používa opisy a dokáže navodiť atmosféru knihy tak, že sa prenesiete do rokov 20.,30.,40. Ste jednou z postáv a všetko sledujete akoby z kúta miestnosti. Je vidieť, že autorka je milovníčkou histórie. Ako historických postáv,rovnako tak udalostí. Bolo zaujímavé čítať príbeh novinárky Liny a Bruna, ktorý pracoval v tých istých novinách ako vedúci spravodajstva. Sledujeme ich túžby a sny,no zároveň rozpínajúcu sa moc strany s vodcom chorého zmýšľania. Lenže vstupom Reinharda do príbehu,mi zaiskrili oči…. cítila som v kostiach, že s touto postavou to bude úplne iný príbeh ako som začala čítať. A veru,autorka nesklamala. Reinhard von Kessler bol obdivuhodná postava,aj keď sa javil ako typický príslušník SS a k tomu chlapík vyrastajúci so striebornou lyžičkou v ústach. Opak bol pravdou,no s jeho skutkami a odvahou sa budete musieť oboznámiť prečítaním knihy. Sú však aj časti knihy, ktoré na mňa pôsobil rušivo, a to náznaky ďalších zvratov…ja ako čitateľ by som viac ocenila, keby na mňa autorka "hodí bombu" nečakane. Takto to nemalo ten správny efekt napätia,tlčúceho srdca z nervozity ako dopadnú vypäté situácie. Taktiež autorka viackrát opakuje už spomenuté fakty (napr. Beno je ako šváb, prežije aj atómovú bombu). Možno len chce čitateľovi pripomenúť postavu, keďže je ich v knihe neúrekom,ale podľa môjho skromného názoru to nie je nutné. Ja nemám pamäť na mená (aj keď si ich zapamätám, tak väčšinou k nesprávnej postave) a skôr sa orientujem ich skutkami či detailom v opise. Ale!!! Napriek mojim "postrehom" …viaceré časti knihy boli krásne, emotívne, dojemné,ale aj brutálne…Ak som si myslela, že niektoré časti boli srdcervúce,tak autorka ma dostala 56.kapitolou,kedy som knihu musela zavrieť a chvíľu si len tak poplakat -s trasúcimi sa rukami utierať slzy a sopeľ z tváre….a to nebol koniec! Autorka ma rozplakala ešte niekoľko krát. A to som bola už pri konci!
Vrátenie sa do prítomnosti,k Emme bolo tiež neskutočne emotívne a rovnako aj epilóg a veľmi oceňujem Doslov. K tomu len toľko, že mi bolo divné odkiaľ mi je povedomé meno Andreas Berger, keďže je o mne známe že mená si nepamätám😅…aj jeho sestra, gynekologička Gretl, mi zaťahala za nitku v hlave,ale žiarovka sa nerozsvietila. Absolútne mi netrklo, kým sú. Až autorka v doslove spomenula, že sú to postavy z knihy Tanečnica.
PS:Pani Hajduková, chceme príbeh Sebastiána a Zoji :)Za mňa 5* z piatich
sobota 2. júla 2022
Drahá Ava
Ilsa Madden-Mills
2.júl 2022
"Jazvy sú ako medaily cti a najsilnejšie srdcia ich majú najviac. Tvoje jazvy sa mi páčia. Podeľ sa o ne so mnou."
Úvod príbehu je trochu zmätený. Je to ale pochopiteľné. Hlavná hrdinka sa ocitne v lese a na nič sa nepamätá. Čo je podľa mňa dobre. Má na sebe stopy po násilí. Keďže sa nepamätá čo sa jej stalo, polícia nič nezmôže. Alebo nemajú záujem, pretože ŽRALOCI(zazobané decká školy) sú nedotknuteľní a práve s nimi má Ava čo dočinenia. Odhodlaná zistiť kto jej ublížil sa vracia na prestížnu školu,kam sa dostala vďaka perfektnému prospechu. Nemalou motiváciou jej je aj mladší brat, ktorému je skôr mamou ako sestrou. S diagnózou,o ktorej som doteraz nepočula a stretla sa s ňou prvýkrát,sa mu Ava všemožne snaží dopriať lepšie vzdelanie a lepší život. A ich matka? Po tom, čo sa o nej niečo z príbehu dozviete,si budete priať,aby sa neobjavila. Vaše prianie je autorke ukradnuté a verte mi,budete mať chuť tej fiktívnej postave fyzicky ublížiť. Už z tohto vám musí byť zrejmé,že Ava je húževnatá, nechá na seba nakladať a bojuje s veternými mlynmi,lebo verí, že sa dočká zadosťučinenia. Knox, hlavný hrdina príbehu, ktorého očami máme možnosť sledovať dianie príbehu,je akoby rozpoltená osobnosť. Pôsobí arogantne,Avu nazýva sockou,pritom jeho pocity a vnútorné monológy nasvedčujú pravému opaku. Jeho život tiež nie je jednoduchý,ale na rozdiel od Avy má peniaze, ktoré znamenajú moc. Zaskočilo ma poznanie, že sú si Ava s Knoxom nie úplne cudzí….ich stretnutia spred incidentu zo začiatku knihy boli veľmi zaujímavé. Autorka celkovo vyskladala čtivý,gradujúci príbeh so silnými charaktermi postáv a zabŕdla do rôznych,rozhodne zaujímavých tém. Chémia a doťahovanie Avy a Knoxa napísané perfektne realisticky rovnako ako ich postavy a dialógy. Taktiež som si obľúbila vedľajšie postavy,najviac však Wyatta. No a na koniec poviem, že príbeh bol úžasný,aj keď miestami predvídateľný,je písaný tak pútavo, že vám to vôbec nebude prekážať. No a záver….ach…bol krásny. Síce na mňa dosť presladený,ale iný si postavy fakt nezaslúžili.
Za mňa 5* z piatich
Za knihu ďakujem https://dotlacknih.sk/index.php/home-kc/ a knihu si môžete zakúpiť tu: https://dotlacknih.sk/index.php/produkt/projekt-snov-lauren-asher-kopia/
piatok 1. júla 2022
Čas čerešní
Nicolas Barreau
1. júl 2022
Je láska Aurélie a Andrého dosť silná? Podľahne jeden z nich,alebo obaja pokušeniu?
Podľa mňa je Čas čerešní kľudný, vzťahový oddychový román. Hlavné postavy si obľúbite a najmä Andrého správanie budete isto chápať. Krivdy, ktoré sú na ňom napáchané nielen od Aurélie, ale aj od kolegov, ma dosť štvali. Nechápem ako ho mohli všetci odsúdiť a nepozrieť sa na situáciu jeho očami. Taktiež Aurélie si vyvodila vlastné závery,pritom sama nebola bez viny…. Opäť raz som čítala príbeh,kedy chýbajúca komunikácia je kameňom úrazu vo vzťahu a ohrozuje ho. Zbytočne. Som rada, že som si knihu prečítala.
Knihe dávam 4* z piatich
Knihu si môžete zakúpiť tu: https://www.zelenykocur.sk/products/cas-ceresni
Celú ponuku vydavateľstva si môžete pozrieť tu: https://www.zelenykocur.sk/